Title: ประกาศการนิคมอุตสาหกรรมแห่งประเทศไทย ที่ 100/2551 เรื่อง ประเภทกิจการการบริการที่อนุญาตให้ประกอบในนิคมอุตสาหกรรมบริการ

ประกาศการนิคมอุตสาหกรรมแห่งประเทศไทย

ประกาศการนิคมอุตสาหกรรมแห่งประเทศไทย
ที่ ๑๐๐/๒๕๕๑
เรื่อง
ประเภทกิจการการบริการที่อนุญาตให้ประกอบในนิคมอุตสาหกรรมบริการ[๑]

อาศัยอำนาจตามความในมาตรา
๑๐ (๒) แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่ ๔)
พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
และด้วยความเห็นชอบของคณะกรรมการ กนอ. ในการประชุมครั้งที่ ๘/๒๕๕๑ เมื่อวันที่ ๒๘
กรกฎาคม ๒๕๕๑
การนิคมอุตสาหกรรมแห่งประเทศไทยจึงกำหนดประเภทกิจการการบริการที่อนุญาตให้ประกอบในนิคมอุตสาหกรรมบริการไว้
ดังต่อไปนี้

๑.
 กิจการซื้อมาและขายไปของสินค้าอุตสาหกรรมและสินค้าที่ใช้ในการผลิตสินค้าอุตสาหกรรม

๒.
 กิจการบริหารจัดการขนส่งสินค้าและบริการ
(Logistics) และห่วงโซ่อุปทาน (Supply Chains) ตัวอย่างเช่น คลังสินค้า สถานีขนส่งสินค้า ศูนย์กระจายสินค้า เป็นต้น

๓.
 กิจการเกี่ยวกับการแสดงสินค้า
นิทรรศการ และศูนย์การประชุมสัมมนา

๔.
 กิจการให้บริการซ่อมแซม บำรุงรักษา
และบริการทางวิศวกรรม

๕.
 กิจการบริการวิจัยและพัฒนาที่เกี่ยวกับกิจการอุตสาหกรรม

๖.
 กิจการบริการโทรคมนาคม (Telecommunication Service) การบริการทางระบบคอมพิวเตอร์ (Computer Service) การบริการด้านข้อมูลสารสนเทศ (Information Service) การบริการทางมัลติมีเดีย (Multimedia Service) และการผลิตและบริการด้านสื่อสารและบันเทิง
(Documentary & Entertainment Media Service)

๗.
 กิจการบริการทางสุขภาพและอนามัย
ตัวอย่างเช่น โรงพยาบาล สถานพยาบาลศูนย์พัฒนาสุขภาพแบบครบวงจร
ศูนย์พักผ่อนและพัฒนาการทางกีฬา
และศูนย์ดูแลสุขภาพเพื่อเสริมสร้างสมรรถนะทางร่างกาย เป็นต้น

๘.
 กิจการบริการด้านการศึกษา
ตัวอย่างเช่น สถาบันการศึกษา ศูนย์ฝึกอบรม เป็นต้น

๙.
 กิจการการบริการอื่น ๆ ที่เกี่ยวข้อง

ทั้งนี้
ตั้งแต่วันถัดจากวันประกาศเป็นต้นไป

ประกาศ ณ วันที่ ๖
ตุลาคม พ.ศ. ๒๕๕๑
มณฑา  ประณุทนรพาล
ผู้ว่าการการนิคมอุตสาหกรรมแห่งประเทศไทย

วัชศักดิ์/จัดทำ
๓ ธันวาคม ๒๕๕๑

ศิรวัชร์/ปรับปรุง
๒ มีนาคม ๒๕๕๙

[๑] ราชกิจจานุเบกษา เล่ม ๑๒๕/ตอนพิเศษ ๑๘๔ ง/หน้า ๕๐/๑ ธันวาคม ๒๕๕๑